Os alemans (en alemán Deutsche) son un grupo etnico chermanico nativo d'Europa Central entre os Alpes, a Mar d'o Norte y a Mar Baltica parlants de l'alemán y atras luengas, dialectos y parlas que como o baixo alemán representan un continuum dialectal con l'alemán. Son o producto d'a fusión de diferents pueblos chermanicos quan rematoron as suyas migracions en l'alta Edat Meya, entre os que se trobaban os alamans, que han orichinato o etnonimo global d'alemans que se fa servir en aragonés. En aragonés medieval se denominaba alemans a totz os habitants d'o Sacro Imperio Román-Chermanico dende a Edat Meya, manimenos en un proceso historico que desemboca en o contexto actual as poblacions chermanofonas d'os estatos de Países Baixos, Belchica, Luxemburgo, Francia, Suiza y Austria y atros territorios chicotz han desembolicato u son en proceso de desembolicar conciencias nacionals diferents y por un regular no se refieren a ells mesmos como alemans. Manimenos si que s'autodenominan alemans as comunidatz chermanofonas d'una gran diaspora que bi ha en atros países d'Europa Central, Europa Oriental, America y Australia.